Paterna forma a 200 tiradors per a les seues Festes
20/07/2015

# Paterna forma a 200 tiradors per a les seues Festes

[![L’alcalde de Paterna, Juan Antonio Sagredo visitant els menors participants en el CRE infantil.](/images/noticias/2015/07/sagredo-curso-cre-infantil.jpg)](/images/noticias/2015/07/sagredo-curso-cre-infantil.jpg)

20.07.2015

L’Ajuntament va impartir este dissabte el Curs de Consumidor Reconegut com a Expert (CRE), imprescindible per a poder tirar coets o petards que no tinguen marcat CE en compliment de la ITC 18

Prop de 200 persones han assistit este cap de setmana al Curs de Consumidor Reconegut com a Expert (CRE) que l’Ajuntament de Paterna ha organitzat per a tots aquells paterners i paterneres interessats a disparar qualsevol coet o petard que no tinga el marcat CE.

El curs, convocat des de l’Àrea de Promoció i Dinamització Municipal a través del Consell Sectorial de la Cordà, s’ha celebrat en el Centre Polivalent d’Alborgí de 09 a 14 hores i ha reunit a 118 adults i 82 xiquets.

L’alcalde de Paterna, Juan Antonio Sagredo, que es va acostar junt amb la regidora de Tradicions, Cultura i Foc Paqui Periche a saludar tots els participants de la jornada, ha assenyalat la importància d’este curs com a ferramenta fonamental per al correcte ús dels elements pirotècnics alhora que ha destacat l’augment de dones que, cada any, s’hi apunten, demostrant així el creixement entre les paterneres de la passió pel foc.

Així mateix, Sagredo també ha explicat que “este curs és imprescindible per a poder disparar en la Cordà, en les cercaviles de coets de luxe, en les cercaviles infantils o en les despertades, entre altres activitats pirotècniques on es disparen coets o petards sense marcat CE” i, a este respecte, ha afirmat que “la seguretat és primordial en un municipi tan amant i usuari de la pólvora com Paterna”.

El títol de Consumidor Reconegut com a Expert (CRE), que és obligatori per a poder participar en qualsevol activitat coetera de Paterna on s’utilitzen coets sense marcat CE, té com a objectiu formar els seus participants en els coneixements bàsics per a la manipulació i consumició d’artefactes pirotècnics

Impartit per Responsables de Grup de Consumidors reconeguts com a Experts del Consell Sectorial de la Cordà, el Curs CRE ha oferit novament a aquells interessats a disparar coets des de nocions sobre les manifestacions festives i la seua àrea de seguretat fins a informació sobre els riscos i les mesures de prevenció dels articles pirotècnics, els seus procediments de recepció i devolució i fins al tractament d’aquells artefactes fallits.